Stay Gold (BTS-ის სიმეღრა)

Stay Gold — სამხრეთ კორეული ბოიბენდის, BTS-ის მიერ ჩაწერილი სიმღერა, რომელიც შეიქმნა TV Tokyo-ს დრამატული სერიალისათვის „სპირალური ლაბირინთი – დნმ-ის სასამართლო ექსპერტიზა“ (Spiral Labyrinth – DNA Forensic Investigation), როგორც ორიგინალური საუნდტრეკი. ის ასევე არის ჯგუფის მეოთხე იაპონური სტუდიური ალბომის, Map of the Soul: 7 – The Journey (2020), მთავარი სინგლი. სიმღერა აწარმოა მათმა ძველმა იაპონელმა კოლაბორატორმა UTA-მ, რომელმაც ის Sunny Boy-სთან, მელანი ფონტანასთან, მიშელ შულცთან, JUN-თან და KM-MARKIT-თან ერთად დაწერა. სიმღერა ციფრულად 2020 წლის 19 ივნისს გამოიცა, ალბომის დებიუტის მოლოდინში.

მუსიკა და ტექსტი
"Stay Gold" არის "დამამშვიდებელი, ამამაღლებელი ტრეკი", რომელიც აერთიანებს "ენერგიულ ჰიპ-ჰოპ ბიტებს კუპლეტებში და პაუერ-პოპ პროდიუსირებას მისამღერებში". Teen Vogue-მა მას უწოდა "პიანინო-პოპ ნომერი, რომელიც სავსეა მხიარულებით... და გადადის საშუალო ტემპის ჰიმნში, რომელიც წმინდა სიხარულს ასხივებს". მუსიკალურად, სიმღერა დაწერილია C# მაჟორში, წუთში 129 დარტყმის (BPM) ტემპით და გრძელდება 4:33 წუთს. ინსტრუმენტალი მოიცავს კლავიშებს, გიტარასა და სინთეზატორებს.

თემატურად, "Stay Gold" გადმოსცემს გზავნილს: „სამყარო შეიძლება არ იყოს სავსე კარგი ამბებით, მაგრამ გთხოვ, ნუ დაკარგავ შენს ბრწყინვალებას“. სიმღერა იწყება ვოკალისტ ჯუნგუქის ნაზი ხმით, რასაც მოჰყვება რეპერ შუგას კუპლეტი. ჯგუფის რეპერები კითხულობენ კუპლეტებს, ხოლო ვოკალისტები ასრულებენ მისამღერებს. რეპერ RM-ის სტრიქონები სიმღერის ადრესატის თვალებს "ალმასებს" ადარებს და მათ ნებისმიერ სხვა ძვირფას ქვაზე მშვენიერს უწოდებს. მისამღერი სავსეა შეძახილებით „Stay Gold“ (დარჩი ოქროსფერი/შეინარჩუნე ბრწყინვალება). ფინალურ მისამღერში ჯიმინი თავის საფირმო მაღალ ნოტს ასრულებს.

წინაისტორია და გამოშვება
2020 წლის 26 მარტს Billboard Japan-მა გაავრცელა ინფორმაცია, რომ "Stay Gold" გახდებოდა იაპონური სატელევიზიო დრამის თემატური სიმღერა. თავდაპირველად სერიალი აპრილში უნდა გასულიყო, თუმცა იაპონიაში COVID-19-ის პანდემიის გამო გადაღებები შეჩერდა და სიმღერის გამოშვებაც გადაიდო.

მაისში Big Hit Entertainment-მა ოფიციალურად გამოაცხადა იაპონური ალბომის ივლისში გამოშვების შესახებ. პირველი თიზერი 2020 წლის 14 მაისს Universal Music Japan-ის YouTube არხზე გამოჩნდა. სინგლი მსოფლიო მასშტაბით ციფრულ პლატფორმებზე 19 ივნისს გამოვიდა.

შეფასება
K-pop ჟურნალისტმა ჯეფ ბენჯამინმა (Forbes) სიმღერას უწოდა "პოპის დამამშვიდებელი საბანი", რომელიც გამამხნევებელ სიტყვებს სთავაზობს მსმენელს მაშინ, როცა ეს ბევრს სჭირდება. სხვა კრიტიკოსებმა ვიდეოს "იმედისმომცემი" და "მზიანი" უწოდეს. ბევრმა აღნიშნა, რომ პანდემიის პირობებში, როცა ხალხი იძულებულია სახლში დარჩეს, სიმღერის პოზიტიური მესიჯი "გვირაბის ბოლოს სინათლეს" ჰგავს.

კომერციული მაჩვენებლები
იაპონიაში სიმღერა Billboard Japan Hot 100-ში მე-12 ადგილზე ავიდა. 2021 წლის მარტში "Stay Gold" გახდა BTS-ის პირველი იაპონური სიმღერა, რომელმაც იაპონიაში 100 მილიონ სტრიმინგს გადააჭარბა.

აშშ-ში "Stay Gold" პირველ ადგილზე გავიდა World Digital Song Sales ჩარტში. ეს იყო ჯგუფის მეოცე "ნომერი პირველი" ამ ჩარტში. გლობალურად, სიმღერამ რეკორდი მოხსნა და გამოშვებიდან 24 საათში 82 ქვეყნის iTunes ჩარტების სათავეში მოექცა, მათ შორის აშშ-ში, დიდ ბრიტანეთში, საფრანგეთსა და ინდოეთში.

მუსიკალური ვიდეო
მუსიკალური ვიდეო (რეჟისორი Yoo-jung Ko) 2020 წლის 26 ივნისს გამოქვეყნდა. ის იწყება ბნელ ოთახში მყოფი ჯუნგუქით, ხოლო ჯგუფის სხვა წევრები ასევე სხვადასხვა ბნელ და დანგრეულ ადგილებში არიან ნაჩვენები. ისინი ოცნებობენ მზიან დღეს გაერთიანებაზე. მისამღერის დროს კადრები იცვლება ნათელი სცენებით, სადაც წევრები ერთად თამაშობენ "ჯენგას", კითხულობენ წიგნს ან ძაღლს ეფერებიან. ვიდეოს ბოლოს ისინი პოულობენ გზას სიბნელიდან და ხვდებიან "სამოთხეში" — იასამნისფერი ყვავილებითა და აყვავებული ბუნებით სავსე სამყაროში.

ვიდეომ 100 მილიონ ნახვას 2020 წლის 21 აგვისტოს მიაღწია და გახდა ჯგუფის 25-ე მუსიკალური ვიდეო, რომელმაც ეს ზღვარი გადალახა.

ცოცხალი შესრულება
BTS პირველად იაპონურ ტელეარხ TBS-ის გადაცემაში CDTV Live! Live! 22 ივნისს გამოჩნდა. მათ სიმღერა შეასრულეს თეთრ დეკორაციაში, რომელიც მუსიკალური ვიდეოს აყვავებულ ხეს მოგვაგონებდა. ჯგუფის წევრებს Dior-ის ლურჯი ტონალობის სამოსი ეცვათ. შესრულება იმდენად პოპულარული გახდა, რომ ჯგუფის სახელი და სიმღერის სათაური Yahoo Japan-ის, Twitter-ისა და Google Japan-ის ტრენდებში მოხვდა. მათ სიმღერა ასევე შეასრულეს გადაცემებში: Sukkiri, Buzz Rhythm 02, SONGS და 2020 FNS Music Festival Summer.

სქოლიო
"BTS Release Japanese Single 'Stay Gold' After Making Sales History In The Market"
"BTS Releases "Stay Gold" Music Video on New Music Friday"
"Key, BPM & analysis of Stay gold by BTS"
"BTS Urge Us to "Stay Gold" With Their Japanese Single"
"BTS Will Melt Your Hearts With the Romantic 'Stay Gold'"
"BTS to join soundtrack for Japanese TV series"
BTS 'Map Of The Soul : 7 ~ The Journey ~' Spot
"BTS "Stay Gold" Debuts At No. 1 On Billboard World Digital Song Sales"

კატეგორია:2020 კატეგორია:მუსიკა კატეგორია: კორეელი მომღერლები კატეგორია:პოპ-მუსიკა კატეგორია:იაპონია